Tugir veitingastaða hafa í dag og í gær sent beiðnir um undanþágur frá sóttvarnareglum til heilbrigðisráðuneytisins eftir að tónleikahaldarar fengu slíkar undanþágur í gær.
Meðal þess sem felst í nýjum sóttvarnareglum sem taka gildi á miðnætti er að opnunartími veitingastaða styttist til klukkan 21 og 200 mega koma saman, í stað 500, á skipulagða viðburði að undangengnum hraðprófum. Undanþága hefur verið veitt vegna að minnsta kosti tvennra fjölmennra tónleika og í því ljósi hafa eigendur fjölmargra veitingastaða óskað eftir undanþágu fram á aðfangadag. Í ályktun frá þeim segir að þeir hafi verið undirbúnir fyrir mikla ös á Þorláksmessu, keypt aðföng og mannað vaktir. Bragi Skaftason rekur þrjá veitingastaði í Reykjavík.
Fordæmið frá því í gær með tónleikana hans Bubba gaf okkur von um að geta haft opið á Þorláksmessu. Við sóttum um það, skrifuðum Willum bréf í gær og sóttum um undanþágu fyrir opnun á Þorláksmessu. Eins og mér skilst hátt í 100 veitingastaðir aðrir. Eruð þið búin að fá svar? Nei, ég hef nú ekki séð neitt svar ennþá. Býst ekkert endilega við því, en mér finnst þetta skjóta skökku við að einn atburður fái undanþágu meðan heill geiri þarf að þola þetta.
Bragi segir að þetta snúist ekki um að vera með eða á móti sóttvarnareglum - hann og aðrir veitingamenn sem hann hafi rætt við séu fylgjandi þeim. Þorláksmessa er einn stærsti dagur ársins hjá veitingamönnum og öll borð bókuð á flestum stöðum, að sögn Braga. Hann segir að veitingamenn skoði nú leiðir til að bregðast við styttri opnunartíma, verði undanþágur ekki veittar:
Ég ræddi við einn góðan veitingamann, hann vissi ekki hvort hann þyrfti að hringja í fólk og afpanta, senda matinn heim til fólks eða einfaldlega hafa bingó í beinni um hverjir fengju borðin. Það er svolítið staðan sko.
Heilbrigðisráðuneytið hefur veitt að minnsta kosti tvær undanþágur frá sóttvarnareglum vegna fjölmennra viðburða. Tugir veitingamanna hafa sótt um slíkar undanþágur. 